
RAPORT DE SPECIALITATE
privind acordarea unor gratuități la serviciile publice de transport local în Municipiul Timișoara în perioada 17-19 februarie 2023 cu ocazia deschiderii festive a programului „Timișoara - Capitală Europeană a Culturii 2023” 



Având în vedere Referatul de aprobare nr. SC2023-4078/15.02.2023 al Primarului Municipiului Timişoara şi Proiectul de hotărâre privind acordarea unor gratuități la serviciile publice de transport local în Municipiul Timișoara în perioada 17-19 februarie 2023 cu ocazia deschiderii festive a programului „Timișoara - Capitală Europeană a Culturii 2023”,

Facem următoarele precizări:

Municipiul Timișoara, în calitate de beneficiar al titlului de Capitală Europeană a Culturii și al premiului Melina Mercouri acordat de către Comisia Europeană, este principalul responsabil pentru îndeplinirea angajamentelor dosarului de candidatură și a condițiilor de acordare a premiului european, prin îndeplinirea fără modificări substanţiale a programului şi strategiei dosarului de candidatură.
Prin H.C.L. nr. 83/15.03.2022 a fost aprobată implementarea Programului național "Timişoara - Capitală Europeană a Culturii în anul 2023” prin intermediul Centrului de Proiecte al Municipiului Timișoara, instituțiilor publice de cultură subordonate Consiliului Local al Municipiului Timișoara și Asociației Timișoara 2021 - Capitală Europeană a Culturii a fost aprobată prin H.C.L. nr. 83/15.03.2022.
Având în vedere amploarea programului de deschidere „Timișoara - Capitală Europeană a Culturii 2023”, ce va presupune organizarea în centrul orașului, în special în Piața Unirii a unor concerte la care se estimează participarea unui număr de aproximativ 16 000 spectatori, Centrul de Proiecte Timișoara a inițiat demersuri privind derularea în condiții optime a acestor evenimente. 
Evenimentele urmează a se derula în perioada 17.02.2023-19.02.2023, iar pentru atragerea unui public cât mai numeros și pentru a fi asigurate variante de deplasare diverse și facile, Centrul de Proiecte Timișoara a solicitat prin adresa nr. SC2023-002136/27.01.2023 acordarea de gratuitate la transportul în comun pentru utilizatorii acestuia în intervalul amintit anterior.
Costurile generate de acordarea acestor gratuități vor fi suportate de către Municipiul Timișoara ca diferente de tarif, conform Contractului de delegare a gestiunii serviciului de transport local de persoane prin curse regulate nr. 1812/ 22.07.2020, aprobat prin H.C.L. nr. 268/22.07.2020.
.

Având în vedere cele mai sus prezentate, înaintăm spre dezbatere și aprobare în plenul Consiliului Local al Municipiului Timișoara a proiectului de hotărâre privind acordarea unor gratuități la serviciile publice de transport local în Municipiul Timișoara în perioada 17-19 februarie 2023 cu ocazia deschiderii festive a programului „Timișoara - Capitală Europeană a Culturii 2023”.

